RS พร้อมลุยเทรดหมวดธุรกิจพาณิชย์ 29 มี.ค. มั่นใจ 3 ปีรายได้หมื่นลบ.
RS พร้อมลุยเทรดหมวดธุรกิจพาณิชย์ 29 มี.ค. มั่นใจ 3 ปีรายได้หมื่นลบ.
26 มี.ค. 2562

นายสุรชัย เชษฐโชติศักดิ์ ประธานเจ้าหน้าที่บริหาร บริษัท อาร์เอส จำกัด (มหาชน) หรือ RS เปิดเผยว่า หุ้น RS จะย้ายเข้าเทรดในหมวดธุรกิจพาณิชย์และค้าปลีกอย่างสมบูรณ์แบบในวันที่ 29 มี.ค.นี้ หลังจากบริษัทเดินแผนธุรกิจสร้างการเติบโตอย่างชัดเจนทั้งแนวราบและแนวตั้ง ซึ่งบริษัทได้ปรับรายได้ประมาณการรวมเป็น 5,000 ล้านบาท เพิ่มขึ้นประมาณ 30% จากปีก่อน และคาดว่ารายได้ธุรกิจพาณิชย์หลายช่องทาง (MPC) จะมีมูลค่า 3,000 ล้านบาท เพิ่มขึ้น 41% จากปี 61 พร้อมทั้งตั้งเป้าหมายว่าจะมียอดขายไม่ต่ำกว่า 1 หมื่นล้านบาทภายใน 3 ปี
ทั้งนี้บริษัทมีปัจจัยสนับสนุนจาก 1.รายได้ของธุรกิจ MPC ที่ทำสถิติสูงสุดใหม่จากการขยายช่องทางขายการขยายแพลตฟอร์มการจำหน่ายสินค้าที่เข้าถึงผู้บริโภคมากที่สุดในขณะนี้เป็นแพลตฟอร์มทีวี อาทิ ช่อง 8, ช่องไทยรัฐทีวี T Shopping, ช่อง 2, ช่องสบายดีทีวี, ช่องเพลินทีวี และวิทยุคูลฟาเรนไฮต์ ซึ่งจะเข้าถึงผู้ชมมากกว่า 20 ล้านคน
พร้อมด้วยแพลตฟอร์มสื่อออนไลน์ www.shop1781.com, [email protected], [email protected] รวมถึงผ่าน LifestarBIZ หรือตัวแทนขายตรง และห้างค้าปลีก Modern Trade และร้านค้าปลีกทั่วประเทศ โดยจากการประเมินรายได้จากการร่วมธุรกิจกับไทยรัฐทีวีปี 62 อยู่ที่ 350 ล้านบาท และปี 63 อยู่ที่ 455 ล้านบาท
สำหรับการขยายธุรกิจทางแนวตั้ง RS มีแผนที่จะเป็นพาร์ทเนอร์กับผู้ผลิต Original Equipment Manufacturer (OEM) การรับจ้างผลิตสินค้าให้กับแบรนด์ต่างๆ ตามแบบที่ลูกค้ากำหนด และ Original Brand Manufacturer (OBM) การผลิตแบรนด์ของตัวเอง ซึ่งจะได้เห็นชัดเจนภายในไตรมาส 3 นี้
“ด้วยประสบการณ์วันนี้เราพร้อมก้าวขึ้นเป็นเจ้าของโรงงานผลิตสินค้าเพื่อสร้างสรรค์แบรนด์คุณภาพในกลุ่มสินค้าที่มีมาร์จิ้นสูง เชื่อว่าอาร์เอสจะสร้างอาณาจักรใหม่ที่ยิ่งใหญ่และมั่นคง เป็นผู้นำในธุรกิจพาณิชย์และค้าปลีกของประเทศไทย ทลายทุกข้อจำกัดที่ผู้เล่นรายอื่นยังไม่ได้ทำ มุ่งสู่ความสำเร็จสูงสุด โดยตั้งเป้าหมายว่าจะมียอดขายไม่ต่ำกว่า 1 หมื่นล้านบาทภายใน 3 ปี เป็นเรื่องที่เป็นไปได้”นายสุรชัย กล่าว